जयपुर. नगर निगम यूडी टैक्स की वसूली की दोहरी नीति पर चल रहा है। पहले कहा गया था कि सभी बकायादारों के यहां ढोल बजेंगे और बकाया चुकता नहीं करने वालों के यहां कुर्क की कार्रवाई होगी। लेकिन अब निगम प्रशासन ने यह तय किया गया है कि जो भी समाजों के भवन हैं, उन्हें कुर्की से राहत दी जाएगी। ऐसा सरकार के मौखिक आदेश मिलने के बाद हुआ है। सी स्कीम स्थित भाजपा प्रदेश कार्यालय से भी यूडी टैक्स नहीं वसूला जाएगा। इस पर 7,93,052 रुपए बकाया है। निगम का कहना है कि यह बिल्डिंग सरकार की है।
पहले भैरोंसिंह शेखावत का निवास हुआ करता था, इसलिए उस पर यूडी टैक्स लागू ही नहीं होता। जबकि निगम के यूडी टैक्स के बकायादारों में भाजपा प्रदेश कार्यालय का नाम है। नगर निगम एरिया में खंडेलवाल समाज, माहेश्वरी समाज, अग्रवाल समाज, जैन समाज, माली समाज व अन्य समाजों की कई संस्थाएं काम कर रही हैं। इन समाजों की शैक्षणिक संस्थाएं, धर्मशाला व अन्य भवन बड़ी संख्या में हैं। इन भवनों पर निगम का करीब 80 करोड़ रुपए से अधिक का पैसा बकाया चल रहा है। निगम ने बकायादारों पर कुर्की की कार्रवाई शुरू भी कर दी। पहले ही दिन खंडेलवाल समाज के स्कूल की कुर्की कर दी गई। इसी तरह अन्य समाज के स्कूलों को भी कुर्की का चेतावनी नोटिस भेजा गया लेकिन अब निगम प्रशासन खुद ही बैकफुट हो गया है। कारण यह बताया जा रहा है कि क्षेत्रीय विधायकों ने सरकार से इस तरह की कार्रवाई रोकने की गुहार की थी। उसके बाद सरकार ने निगम को मौखिक आदेश दे दिए कि वह समाज के भवनों व संपत्तियों को टारगेट नहीं बनाए।
700 करोड़ वसूलने, अभी तक वसूल सके पिछले साल से आधे
भाजपा कार्यालय सरकार की संपत्ति, टैक्स नहीं बनता : मेयर
भाजपा प्रदेश कार्यालय सरकार की संपत्ति है। इस पर यूडी टैक्स बनता ही नहीं तो वसूलेंगे क्यों? -अशोक लाहोटी, मेयर जयपुर
कार्रवाई होगी : राजस्व शाखा
किसी को नहीं छोड़ेंगे, सभी से टैक्स लेंगे। अभी कामर्शियल बिल्डिंगों को टारगेट किया जाएगा। - विनोद पुरोहित, उपायुक्त राजस्व शाखा
hin_Deva hin_Deva hin_Deva hin_Deva hin_Deva hin_Deva hin_Deva